Partiet Stram Kurs blev i sidste uge nødt til at udskyde partiets rigskongres i Middelfart i nogle uger på grund af trusselsbilledet mod partileder Rasmus Paludan.

Fyns Politi nedlagde forbud mod, at rigskongressen, der svarer til andre partiers landsmøder, kunne afholdes på det sted og tidspunkt.

Nu åbner Folketingets formand, Henrik Dam Kristensen (S) for, at partiet kan få lov til at afholde kongressen på Christiansborg.

- Udgangspunktet er, at det er et opstillingsberettiget parti, vi taler om, og hvis de retter henvendelse om, at de gerne vil have et arrangement på Christiansborg, så vil vi selvfølgelig som udgangspunkt være parat til at stille os til rådighed, siger Henrik Dam Kristensen til Politiken.

Folketingets formand henviser til, at Stram Kurs også havde adgang til et lokale på valgaftenen ved folketingsvalget 5. juni.

Han siger samtidig til Politiken, at visse regler skal overholdes, for at kongressen kan afholdes på Christiansborg.